#

LAUSUNTO LAPSEN HUOLTOA JA TAPAAMISOIKEUTTA KOSKEVAN LAINSÄÄDÄNNÖN UUDISTAMISTA KOSKEVASTA MUISTIOSTA (OM 31/41/2015)

Etelä-Karjalan sosiaali- ja terveyspiiri (Eksote) lausuu muistiossa esille nostetuista kohdista seuraavaa:

**2.1 Vuoroasumisjärjestelyt**

Muistiossa todetaan, että voisi olla tarpeen ottaa lakiin säännökset siitä, milloin vuoroasuminen on lapsen edun mukaista. Tällaisen asian määrittely lainsäädäntötasolla tuntuu kovin vaikealta. Kuinka pystytään huomioimaan lasten ja perheen yksilölliset olosuhteet, mahdollisuudet ja toiveet? Tällaisilla säädöksillä saattaisi mahdollisesti olla asenteita muokkaava vaikutus ja ohjata vanhempia näkemään erotilannetta lapsen kannalta. Kuitenkaan emme näe tällaista lakitasoista määrittelyä tarkoituksenmukaisena.

Näkemyksemme mukaan vuoroasumisessa olisi toimivin ratkaisu Ruotsin mallin mukainen menettely. Ruotsissa – kuten tällä hetkellä Suomessakin – lapsi kirjataan vain toisen vanhemman luokse asumaan. Kuitenkin Ruotsissa lapsilisä on mahdollista jakaa vanhempien kesken, toisin kuin Suomessa, Tämä on syytä ottaa harkintaan myös Suomessa, jos lapsenhuoltolakia uudistetaan. Jos lapsella voisi olla kaksi virallista asuinpaikkaa, tullaan hankaliin määrittelyihin eri palveluiden ja etuisuuksien kustannus- ja järjestämisvastuun osalta, erityisesti varhaiskasvatuksessa, perusopetuksessa ja sosiaali- ja terveyspalveluissa.

**2.2 Säännökset tuetuista ja valvotuista tapaamisista**

Uudessa sosiaalihuoltolaissa (SHL) on säädökset tuetuista ja valvotuista tapaamisista. Muistiossa ehdotetaan samansisältöisten säädösten sisällyttämistä myös lapsenhuoltolakiin, mikä lienee perusteltua.

Nykyisessä lainsäädännössä ei ole sanktioita sille, jos vanhempi ei halua tavata lasta tai toistuvasti aiheuttaa pettymyksiä perumalla tapaamisia tai jäämällä niistä pois (toistuvat pettymykset lapselle/lapsen etu). Sovittaessa valvotuista tai tuetuista tapaamisista, tehdään siitä viranomaisvahvistus ja SHL:n mukainen päätös niiden järjestämisestä. Valvottujen tai tuettujen tapaamisten tulisi aina olla määräaikaisia ja niitä tulee säännöllisin väliajoin tarkistaa. Tavoitteena tulee pitää sitä, että lapsi ja vanhempi voivat tavata heidän luonnollisessa ympäristössä, kun esteet sille ovat poistuneet. Tarvitaan tarkemmat kriteerit sille, että milloin voidaan oikeuden päätöksellä määrätä valvotut tai tuetut tapaamiset ja millä perusteilla/ kriteereillä lastenvalvoja voi vahvistaa ko. sopimuksen.

**2.3 Muiden kuin vanhempien tapaamisoikeus**

Hyvästä tarkoituksesta huolimatta emme näe tarkoituksenmukaisena laissa määritellyn tapaamisoikeuden laajentamista. Kuten muistiossa todetaan, riidattomissa tapauksissa tapaamisoikeus toteutuu ilman lainsäädäntöäkin. Riitaisissa tapauksissa tapaamisoikeuden vahvistaminen oikeuden määräyksellä vanhempien lisäksi muihin läheisiin ihmisiin saattaa lisätä oikeusprosesseja tai vastaavia. Korkeintaan perusteltua voisi olla tuomioistuimen mahdollisuus määrätä tapaamisoikeus joissakin erityistilanteissa, kuten silloin, jos isovanhempi tai sisarus on nk. sosiaalisen vanhemman asemassa lapsen elämässä.

**2.4 Tapaamisoikeuden toteutuminen**

1. **vieraannuttaminen ja muut tapaamisen toteutumiseen liittyvät vaikeudet**

Vieraannuttamisen ja lapsen tapaamisoikeuden tahallinen estäminen ovat vakavaa lapsen oikeuksien rikkomista ja niitä pitää pystyä estämään. Tässä tärkein keino on vanhempien ohjaus ja riitojen sovittelu (esim. Follo-menetelmään perustuva asiantuntijasovittelu). Vieraannuttamisen kieltäminen on jo sisäänrakennettu lainsäädäntöön, mutta se vaatii selkiyttämistä, kuten muistiossa todetaan. Lainsäädännön uudistaminen ja täsmentäminen tältä osin on perusteltua.

1. **Lapsen asuinpaikan muuttaminen (ns. relocation)**

Muistion ehdotus, että lapsen asuinpaikan muuttamista harkitsevan vanhemman olisi etukäteen kirjallisesti ilmoitettava siitä lapsen toiselle vanhemmalle, on kannatettava ja on syytä harkita ko. säädöksen sisällyttämistä lapsenhuoltolakiin.

**2.5 Vastuu lapsen tapaamiskustannuksista**

Ehdotus siitä, että lakiin sisällytettäisiin säännös tapaamisesta aiheutuvien kustannusten jakautumisesta vanhempien välillä, on kannatettava. Ko. säädösten puuttuminen lakitasoisesta säätelystä johtaa erilaisiin tulkintoihin ja käytänteisiin sopimuksissa ja tuomioistuinten päätöksissä.

**3. Oikeudenkäyntimenettely**

**3.1 Oikeudenkäyntimenettelyn nopeuttaminen**

Määräajan asettaminen lapsen huoltoa ja tapaamisoikeutta koskevan asian ensimmäiselle istuntokäsittelylle on kannatettava ehdotus.

**3.2. Sosiaaliviranomaisen selvityksen hankkinen**

1. **Määräaika sosiaaliviranomaisen selvitykselle**

Mikäli lausuntoa ei saa kohtuullisessa ajassa, asiassa voidaan antaa väliaikaismääräys. Yleensä olosuhdeselvitystä vaativat tilanteet ovat monimutkaisia ja vaativat huolellista perehtymistä eri osapuolten tilanteeseen, ”pikaselvitystä” ei ole mahdollista antaa. Selvitys sisältää lapsen/lasten tapaamisia ja näkemyksien selvittämistä/kuulemista, vanhempien tapaamista yksin ja yhdessä lapsen kanssa, vanhempien mahdollisen tapaamisen yhdessä sekä molempien vanhempien luokse tehtävän kotikäynnin sekä muuta tiedonkeruuta lapsen kehitysympäristöstä (päiväkoti/koulu ym). Kohtuullinen aika selvityksen laatimiseen on vähintään n. 3-4 kuukautta.

1. **Olosuhdeselvityksen hankkiminen ostopalveluna**

Ko. selvityksen tekeminen tulisi säilyttää viranomaistyönä. Sote-uudistuksen myötä tulevilla sote-alueilla on pieniä, yksittäisiä kuntia paremmat mahdollisuuden tällaisten erityisosaamista vaativien viranomaistehtävien hoitoon.

**3.3 Lapsen kuuleminen ja osallistuminen oikeudenkäyntiin**

Näkemyksemme mukaan lapsen kuulemisen ja osallisuuden toteutuminen ei ole ensi sijassa ratkaistavissa lainsäädännöllä vaan kytkeytyy osaamiseen ja toimintakäytänteisiin. Tarvitaan koulutusta ja asennemuutosta ja esim. asianmukaisia tiloja ja välineitä eri- ikäisten lasten kuulemiseen ja kohtaamiseen.

**3.4 Toistuvat huoltajuusoikeudenkäynnit**

Toistuvien huoltoriitojen ehkäisy on kaikkien etu. On selvitettävä, onko lainsäädännön keinoin mahdollista nostaa kynnystä toistuvien huoltoriitojen käynnistämiseen. Kaiken aikaa on muistettava kuitenkin ihmisten oikeus hakea itselleen oikeutta ja se, että perheiden olosuhteet voivat muuttua nopeastikin. Tässäkin asiassa paras keino on ennaltaehkäisy: vanhempien ohjaus ja neuvonta ja asenteisiin vaikuttaminen.

**4 Lapsen huolto**

**4.1 Isyyden kumoamisen vaikutus lapsen huoltoon**

Muistiossa mainitut asiat vaativat ehdottomasti selkiyttämistä lainsäädännössä.

**4.2 Lapsen huoltoon liittyvien sopimusten alan laajentaminen**

Pidämme ehdotusta siitä, että sosiaalilautakunnassa vahvistettavien sopimusten alaa täsmennettäisiin ja myös riidattomissa tilanteissa laajennettaisiin, erittäin kannatettavana.

**4.3 Vanhempien oikeuksien ja velvollisuuksien täsmentäminen**

Mainitut käsitteet vaativat täsmennystä ja uudelleen määrittelyä. Joiltakin osin määrittelyn on hyvä olla lainsäädännön tasolla, esimerkiksi yhteishuoltajuus ja se, mistä yhteishuoltajat yhdessä vastaavat ja mistä lähivanhempi voi päättää tarvittaessa yksin.

**4.4. Vanhemmuussopimus**

Ehdotus tällaisesta sosiaalilautakunnan vahvistamasta vanhemmuussopimuksesta tai eron jälkeisestä vanhemmuussuunnitelmasta on mielenkiintoinen. Emme pidä kuitenkaan tarkoituksenmukaisena, että kuntien (tai tulevien sote-alueiden) viranomaistehtäviä lisätään nykyisestä. Muistutamme siitä, että hallitus on sitoutunut siihen, ettei kuntien lakisääteisiä tehtäviä lisätä, vaan pikemminkin karsitaan. Siksi emme pidä tarkoituksenmukaisena, että sosiaalilautakunta vahvistaisi tällaisia suunnitelmia/sopimuksia. Sen sijaan erilaisissa palveluissa, joissa vanhempia kohdataan, on hyvä ohjata heitä yhdessä ja yhteistyössä suunnittelemaan lasten elämää ja tulevaisuutta erilaisten mahdollisten elämänmuutosten varalle.

**4.5 Sovittelu ja muu varhaisen vaiheen tuki**

Eroneuvottelua ja muuta vanhemmuuteen liittyvää ohjausta ja neuvontaa tulee olla tarjolla osana peruspalveluita, lähellä perheiden arkea. Palvelua tulee olla saatavilla leimaamattomasti ja matalalla kynnyksellä, esimerkiksi neuvoloiden ja varhaiskasvatuksen yhteydessä. Pakollista eroon liittyvää eroneuvottelua tärkeänpää on kaikkien vanhempien ohjaaminen näitä asioita miettimään jo silloin kun eroa ei ole näköpiirissä. Erilaiset sähköiset palvelut ovat hyviä keinoja kaikille vanhemmille omassa vanhemmuudessa kehittymiseen, kokemusten jakamiseen ja mahdollisessa erotilanteessa lapsen edun mukaisen toiminnan opetteluun.

Tiina Kirmanen

perhe- ja työelämäpalveluiden johtaja

tiina.kirmanen@eksote.fi

040-5613627